
                         REPUBLIKA HRVATSKA

POŽEŠKO-SLAVONSKA ŽUPANIJA

                 OPĆINA JAKŠIĆ

                Općinsko vijeće
Na temelju članka 35. Zakona o lokalnoj i područnoj (regionalnoj) samoupravi ("Narodne novine", broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) i članka 33. Statuta Općine Jakšić ("Službeni glasnik Općine Jakšić" broj 5/21), Općinsko  vijeće Općine Jakšić na sjednici održanoj dana __. ožujka 2026., donosi

P R O G R A M 
poticanja gospodarstva Općine Jakšić za razdoblje 2026.-2029.
OPĆE ODREDBE

Članak 1.

Programom poticanja gospodarstva Općine Jakšić za razdoblje 2026.-2029. (u daljnjem tekstu: Program) utvrđuju se njegova svrha i ciljevi, korisnici i nositelji za provedbu mjera, mjere, opći uvjeti, kriteriji i postupak dodjele bespovratnih potpora Općine Jakšić za poticanje ulaganja u razvoj gospodarstva i poljoprivrede Općine Jakšić, te obveze korisnika bespovratne potpore.

KORISNICI POTPORA IZ PROGRAMA

Članak 2.

Korisnici potpora iz ovog Programa mogu biti svi subjekti gospodarstva (dalje u tekstu:korisnici) koji posluju na području Općine Jakšić, osim trgovačkih društava kojima je Općina Jakšić osnivač ili ima vlasnički udio u njihovom temeljnom kapitalu. 

Korisnici potpora ne mogu biti 2 ili više trgovačkih društava koja su povezana u smislu čl. 49. Općeg poreznog zakona ("Narodne novine" broj 115/16, 106/18, 121/19, 32/20, 42/20, 114/22, 152/24, 151/25). Trgovačka društva koja su povezana na način predviđen posebnim Zakonom, a prijave se kao korisnici mjera iz ovog Programa, smatrat će se jednim poduzetnikom, te će samo jedno trgovačko društvo moći prijaviti kao korisnik potpora.

Članak 3.


Pravo na korištenje potpora iz ovog Programa ne mogu ostvariti korisnici čija primarna djelatnost obuhvaća: ulaganja u kockarnice i igračnice, ulaganja u vrijednosnice i financiranje ekološki neprihvatljivih projekata.


Korisnici potpore iz ovog Programa ne mogu biti fizičke ili pravne osobe koje obavljaju djelatnosti slobodnih zanimanja (npr. samostalna djelatnost zdravstvenih djelatnika, odvjetnika, javnih bilježnika, tumača, prevoditelja i sl.), te udruge.

Članak 4.


Pravo na korištenje potpore iz ovog Programa ne mogu ostvariti sljedeći gospodarski subjekti:

- nad kojima je otvoren stečajni postupak, postupak predstečajne nagodbe ili postupak likvidacije,

- koji imaju dospjeli dug prema Općini Jakšić po bilo kojoj osnovi,

NOSITELJ PROGRAMA

Članak 5.


Za provedbu ovog Programa zadužen je i odgovoran Jedinstveni upravni odjel Općine Jakšić (dalje u tekstu: Odjel), koji provodi cjelokupni postupak dodjele potpore.


Općinski načelnik imenuje Povjerenstvo.

Povjerenstvo: 
- Izvršava provjeru dostavljenih zahtjeva s dokumentacijom

- Sastavlja prijedlog Zaključka o dodjeli potpora

- Zaključak o dodjeli potpora dostavlja Općinskom načelniku

Načelnik Općine Jakšić svojim Zaključkom dodjeljuje potpore.


Po donošenju Zaključka o dodjeli potpore, Odjel obavještava korisnika o iznosu odobrenog sufinanciranja i načinu ostvarenja novčanih sredstava.

SREDSTVA POTPORE

Članak 6.

Za provedbu ovog Programa osigurana su novčana sredstva u Proračunu Općine Jakšić, a iznos predviđen za svaku pojedinu mjeru koja će se provoditi temeljem ovog Programa bit će definiran javnim pozivom za podnošenje prijava za ostvarenje potpora. 

MJERE ZA DODJELU NEPOVRATNIH POTPORA I SUBVENCIJA U SMISLU ISPUNJENJA CILJA OVOG PROGRAMA

Članak 7.

Općina Jakšić će za poticanje gospodarstva provesti sljedeće mjere:

Mjera 1. – Sufinanciranje doprinosa iz plaće za svakog novozaposlenog radnika s prebivalištem na području Općine Jakšić,
Mjera 2.    –    Sufinanciranje premija osiguranja poljoprivrednih površina i stoke,
Mjera 3.   –  Sufinanciranje samozapošljavanja registracijom i otvaranjem obrta, trgovačkog društva ili OPG-a,
Mjera 4.   –  Sufinanciranje povećanja turističkih smještajnih kapaciteta na području Općine Jakšić,
Mjera 5. – Paket mjera namijenjen ulaganju u razvoj Gospodarske zone Jakšić,
Mjera 6. – Potpora stočarstvu, ovčarstvu, svinjogojstvu 
Mjera 7. -  Potpora za očuvanje pčelinjeg fonda
Članak 8.

Mjera 1. - Sufinanciranje doprinosa iz plaće za svakog novozaposlenog radnika s prebivalištem na području Općine Jakšić

Mjera obuhvaća potporu poduzetnicima, obrtnicima i poljoprivrednicima, kao poslodavcima, za zapošljavanje novih radnika s prebivalištem na području Općine Jakšić na neodređeno vrijeme. Općina putem ove mjere sufinancira doprinose iz mirovinskog osiguranja iz bruto plaće radnika (I i II mirovinski stup) u iznosu od maksimalno 150,00 eura mjesečno po radniku, za najviše do 10 novozaposlenih radnika po poslodavcu/korisniku mjere, u maksimalnom iznosu od 1.500,00 eura.

Pravo na sufinanciranje se može ostvariti za novozaposlenu osobu koja je u radni odnos stupila najranije 01.01. one godine u kojoj je objavljen javni poziv.

Pravo na poticaj može se ostvariti i za zaposlenu osobu koja kod poslodavca radi temeljem ugovora na određeno vrijeme, bez obzira na dan osnivanja radnog odnosa, ako se osobu zaposli na neodređeno vrijeme u tekućoj godini.

Ako dođe do raskida ugovora o radu (po bilo kojoj osnovi) sa zaposlenikom čiji se doprinosi sufinanciraju, na to mjesto se mora zaposliti drugi zaposlenik po istim kriterijima iz Ugovora u roku od 45 dana od dana raskida.

Ako za vrijeme trajanja ove mjere dođe do smanjenja broja zaposlenih na neodređeno kod poslodavca kojemu je odobreno korištenje ove mjere, mjera se obustavlja za onaj broj radnika koliko ih je manje prijavljeno kod poslodavca. 

Isplate će se vršiti jednokratno, po primitku i obradi potpune dokumentacije, sukladno donesenom Zaključku o dodjeli potpora.  

Članak 9.

Mjera 2. – Sufinanciranje premija osiguranja poljoprivrednih površina i stoke

Mjera obuhvaća sufinanciranje premija osiguranja poljoprivrednih površina i stoke od šteta nastalih prirodnim (poplava, tuča, oluja, mraz, suša) i drugim djelovanjem (šteta od divljih životinja).

Sufinancirat će se 50% iznosa premije one police ugovora o osiguranju koja neće biti obuhvaćena sufinanciranjem od strane Europske unije putem Programa ruralnog razvoja RH 2023.-2027. i Strateškog plana Zajedničke poljoprivredne politike za razdoblje 2023.-2027.
Mjera traje do 31.12. tekuće godine, dodjeluje se jednokratna novčana pomoć u maksimalnom iznosu od 1.500,00 eura.
Isplate će se vršiti jednokratno, po primitku i obradi potpune dokumentacije, sukladno donesenom Zaključku o dodjeli potpora. 
Članak 10.

Mjera 3. – Sufinanciranje samozapošljavanja registracijom i otvaranjem obrta, trgovačkog društva ili OPG-a


Mjera obuhvaća poticanje samozapošljavanja na području Općine Jakšić na način da se svakoj osobi koja se zaposli otvaranjem obrta, osnutkom trgovačkog društva ili OPG-a dodijeli jednokratna novčana pomoć u iznosu od 1.500,00 eura, uz uvjet da sjedište tog novoosnovanog gospodarskog subjekta bude na području Općine Jakšić, a osoba koja koristi prava iz ove mjere ima prebivalište ili stalno boravište na području Opčine Jakšić.


Korisnik ove mjere ostvaruje pravo na potporu za otvaranje novog gospodarskog subjekta u godini u kojoj je objavljen javni poziv, a mora biti aktivno u poslovnom smislu barem 24 mjeseca od dana početka poslovanja (dokaz porezna knjigovodstvena kartica PKK), u suprotnome je korisnik dužan Općine Jakšić vratiti primljeni iznos potpore bez prava na pokrivanje bilo kakvih troškova nastalih za vrijeme poslovne aktivnosti gospodarskog subjekta. 

Isplate će se vršiti jednokratno, po primitku i obradi potpune dokumentacije, sukladno donesenom Zaključku o dodjeli potpora.  
Članak 11.

Mjera 4. – Sufinanciranje povećanja turističkih smještajnih kapaciteta na području Općine Jakšić


Mjera obuhvaća poticanje povećanja turističkih smještajnih kapaciteta na području Općine Jakšić, s ciljem povećanja broja slobodnih novih prenoćišnih mjesta (ležaja).

Korisniku mjere isplatit će se potpora u iznosu od 300,00 eura za svako novo prenoćišno mjesto (1 ležaj), u maksimalnom iznosu od 1.500,00 eura.


Korisnik ostvaruje pravo na poticaj putem ove mjere nakon što Općini Jakšić u prijavi dostavi dokaz da raspolaže sa smještajnim kapacitetima u obliku novih prenoćišnih mjesta (ležaja) na području Općine Jakšić te da su ti kapaciteti temeljem rješenja nadležnog upravnog odjela u Požeško-slavonskoj županiji.
             Isplate će se vršiti jednokratno, po primitku i obradi potpune dokumentacije, sukladno donesenom Zaključku o dodjeli potpora.  

Članak 12.

Mjera 5. – Paket mjera namijenjen ulaganju u razvoj Gospodarske zone Jakšić


Mjera 6 obuhvaća paket mjera za dodjelu nepovratnih potpora i subvencija za razvoj poduzetništva poticanjem gospodarskih ulaganja u Gospodarsku zonu, s ciljem povećanja iskoristivosti njenih kapaciteta, podijeljenih u 5 podmjera:

1) Oslobođenje od obveze plaćanja komunalnog doprinosa

Podmjera obuhvaća potpuno oslobođenje poduzetnika od obveze plaćanja komunalnog doprinosa za izgradnju objekata u Gospodarskoj zoni iz djelatnosti proizvodnje, proizvodne usluge i servisne usluge.
2) Oslobođenje ili sufinanciranje plaćanja obveze komunalne naknade.

Podmjera obuhvaća oslobođenje poduzetnika od obveze plaćanja komunalne naknade za poslovne objekte u Gospodarskoj zoni za sve objekte s uporabnom dozvolom na rok od godine dana.

Sufinanciranje dijela komunalne naknade prema pravomoćnom rješenju o naplati komunalne naknade u razdoblju od tri godine za poduzetnika s ulaganjem u vrijednosti od najmanje 200.000,00 eura i to: u prvoj godini 100%, u drugoj godini 75% i u trećoj godini 50% od dana pravomoćnog rješenja.

3) Sufinanciranje troškova priključka na komunalnu infrastrukturu (vodoopskrba i odvodnja)


Podmjera obuhvaća sufinanciranje poduzetnika dodjelom bespovratnih sredstava za priključenje na komunalnu infrastrukturu vodoopskrbe i odvodnje.

Pravo na potporu imaju poduzetnici koji priključuju svoje poslovne objekte (prostore) sukladno važećim propisima komunalnog gospodarstva i općim aktima Općine Jakšić na sustav javne vodoopskrbe ili odvodnje.


Sufinanciranje se odobrava u iznosu od 50% troškova priključenja i to:

- do maksimalno 1.100,00 eura na sustav javne vodoopskrbe,

- do maksimalno 700,00 eura na sustav javne odvodnje.


Ukoliko se podnosi zahtjev i za sufinanciranje priključenja na sustav javne odvodnje i na sustav javne vodoopskrbe iznos sufinanciranja ne može biti viši od 1.500,00 eura.
4) Sufinanciranje izgradnje, adaptacije i/ili prilagodbe prostora za obavljanje djelatnosti

 
Podmjera obuhvaća sufinanciranje izgradnje, adaptacije i/ili prilagodbe prostora za obavljanje djelatnosti poduzetnika u Gospodarskoj zoni. 


Ovom podmjerom sufinancirat će se ukupno 50% ukupne investicije izgradnje, adaptacije i/ili prilagodbe prostora za obavljanje djelatnosti, odnosno do maksimalno 1.500,00 eura.
5) Sufinanciranje nabave i ugradnje strojeva i opreme


Podmjera obuhvaća sufinanciranje za troškove kupnje i ugradnje strojeva i opreme (za proizvodnju, obradu i doradu), nužnih za obavljanje poslovne proizvodne djelatnosti.


Ovom podmjerom sufinancirat će se ukupno 50% ukupnog troška za nabavu i ugradnju strojeva i opreme, odnosno do maksimalno 1.500,00 eura.

Paket mjera iz ovoga članka namijenjen je novim gospodarskim subjektima, odnosno ulagačima koji su s gospodarskim aktivnostima u Gospodarskoj zoni Jakšić započeli najranije 01.01. tekuće godine.  


Troškovi za kupnju vozila, troškovi osnivanja odnosno registracije i osnivački kapital za trgovačka društva neće se priznati.
             Isplate iz mjere 5. će se vršiti jednokratno, po primitku i obradi potpune dokumentacije, sukladno donesenom Zaključku o dodjeli potpora.  

        Članak 13.

Mjera  6. –Potpora stočarstvu, svinjogojstvu i ovčarstvu

Mjera obuhvaća potporu korisnicima:

· stočarima u visini od 25,00 eura po mliječnoj kravi 
· svinjogojcima u visini od 30,00 eura po rasplodnoj krmači, suprasnoj nazimici i raspolodnom nerastu
· ovčarima u visini od 15,00 eura po grlu ovce ili koze

Korisnici su uz zahtjev za potporu dužni priložiti potvrdu o brojnom stanju mliječnih krava,  rasplodnih krmača i grlu ovce.
Isplate će se vršiti jednokratno po primitku i obradi potpune dokumentacije
Maksimalna visina potpore koju korisnik može ostvariti iznosi 1.500,00 eura.

Isplate iz mjere 6. će se vršiti jednokratno, po primitku i obradi potpune dokumentacije, sukladno donesenom Zaključku o dodjeli potpora.  

Mjera  7. – Potpora za očuvanje pčelinjeg fonda

            Prihvatljivi korisnici su poljoprivrednici upisani u Upisnik poljoprivrednika i/ili Upisnik obiteljskih poljoprivrednih gospodarstava u Agenciji za plaćanja u poljoprivredi, ribarstvu i ruralnom razvoju Podružnice Požeško-slavonske županije sa prebivalištem na području Općine Jakšić.

(a) Korisnik se mora baviti primarnom proizvodnjom poljoprivrednih proizvoda.

(b) Korisnik mora biti pčelar i imati evidentirane košnice u Evidenciji pčelara i pčelinjaka.

Pod pojmom „košnice“ smatraju se pčelinje zajednice upisane u Evidenciji pčelara i pčelinjaka kod Hrvatskog pčelarskog saveza.

Mjera obuhvaća potporu korisnicima:

· Visina potpore po košnici (pčelinjoj zajednici) iznosi 4,00 eura.

· Maksimalna visina potpore koju korisnik može ostvariti iznosi 1.500,00 eura.

Isplate iz mjere 7. će se vršiti jednokratno, po primitku i obradi potpune dokumentacije, sukladno donesenom Zaključku o dodjeli potpora.
POSTUPAK DODJELE POTPORE 
Članak 14.

Potpore koje su predmet ovog Programa dodjeljuju se na temelju javnog poziva te provedenog postupka i kriterija propisanih ovim Programom.

Zahtjevi za ostvarenje potpore iz ovog Programa dostavljaju se na posebnom obrascu zahtjeva uz odgovarajuću i potpunu pisanu dokumentaciju.
Općina Jakšić može zatražiti od podnositelja zahtjeva i dodatnu dokumentaciju, a u svrhu dokazivanja ispunjenosti uvjeta za dodjelu potpora utvrđenih ovim Programom.


Zahtjevi za ostvarenje potpore se rješavaju prema redoslijedu zaprimanja i do iskorištenja sredstva predviđenih Proračunom za tekuću godinu, a najdulje do kraja tekuće godine.

Maksimalna potpora po jednom korisniku iznosi u tekućoj godini 1.500,00 eura.

Korištenje jedne mjere iz Programa isključuje korištenje druge mjere.

Članak 15.


Postupak dodjele potpora iz ovog Programa provodi se na temelju javnog poziva za podnošenje zahtjeva za ostvarenje potpora za svaku pojedinu mjeru, koji raspisuje Općinski načelnik Općine Jakšić.


Javni poziv sadrži:


- naziv tijela koje objavljuje poziv,


- predmet javnog poziva,


- opće uvjete i kriterije za dodjelu potpore,


- popis potrebne dokumentacije,


- naziv i adresu tijela kojem se podnose zahtjevi,


- vrijeme trajanja javnog poziva,


- podatke o informacijama i obrasci.


Javni poziv se objavljuje na oglasnoj ploči i na web stranici Općine Jakšić: www.jaksic.hr.
Članak 16.


Svaki korisnik kojem se isplati potpora u skladu sa javnim pozivom, a na temelju provedenog postupka, postaje primatelj potpore male vrijednosti u skladu sa člankom 10. Zakona o državnim potporama („Narodne novine“, broj 47/14 i 69/17), te je u obvezi prilikom predaje zahtjeva predati ispunjen, potpisan i ovjeren obrazac pod nazivom Izjava o korištenim državnim potporama male vrijednosti.


Korisnik potpore je dužan omogućiti davatelju potpore kontrolu namjenskog utroška odobrene i dobivene potpore. 

Članak 17.

Ukoliko poduzetnik u skladu sa Javnim pozivom ostvari pravo na potporu na temelju dostavljene neistinite dokumentacije ili se utvrdi da je zaprimljena sredstva koristio nenamjenski, mora vratiti u Proračun Općine Jakšić dobivena novčana sredstva uvećana za zakonsku zateznu kamatu koja se obračunava od dana primitka novčanih sredstava, te se isti u sljedeće tri (3) godine isključuje iz svih programa sufinanciranja i subvencioniranja od strane Općine Jakšić.

PRIJELAZNE I ZAVRŠNE ODREDBE

Članak 18.

Sukladno Zakonu o pravu na pristup informacijama ("Narodne novine" broj 25/13, 85/15 i 69/22) Općina Jakšić kao tijelo javne vlasti obvezno je radi upoznavanja javnosti omogućiti pristup informacijama o svom radu pravodobnom objavom na internetskim stranicama ili u javnom glasilu.


Slijedom navedenog, smatrati će se da je poduzetnik podnošenjem Zahtjeva za ostvarenje potpore, koji sadrži njegove osobne podatke dao privolu i pristanak za njihovu obradu i korištenje za javnu objavu, a u svrhu zbog koje su isti zatraženi.

Članak 19.


Ovaj Program stupa na snagu osam dana od dana objave u "Službenom glasniku Općine Jakšić". 
KLASA: 024-03/26-01/00
URBROJ: 2177-4-01-26-00

Jakšić, __. ožujka 2026.
OPĆINSKO VIJEĆE

OPĆINE JAKŠIĆ






PREDSJEDNIK VIJEĆA:









              Boško Obradović, prof.  
